รัฐบาลไทย-ข่าวทำเนียบรัฐบาล-กรมการจัดหางาน เร่งกวาดล้างต่างชาติแย่งอาชีพคนไทย กลางกรุงย่านราชดำริ-พญาไท
วันพฤหัสบดีที่ 28 ธันวาคม 2566
28/12/2566
กรมการจัดหางาน เร่งกวาดล้างต่างชาติแย่งอาชีพคนไทย กลางกรุงย่านราชดําริ-พญาไท
รก. อธิบดีกรมการจัดหางาน สั่งเข้ม กวาดล้างคนต่างชาติแย่งอาชีพคนไทย กลางกรุง ย่านราชดําริ-พญาไท พบคนต่างชาติ 8 ราย กระทําผิดเร่ขายสินค้า และนายจ้างคนไทย 1 ราย กระทําผิดให้ทํางานนอกเหนือสิทธิตามกฎหมาย
นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน เปิดเผยว่า กรณีมีประชาชนแจ้งเบาะแสผ่านสื่อมวลชนว่าพบคนต่างชาติคล้ายชาวเวียดนาม ปักหลักขายน้ําผลไม้และผลไม้ บริเวณทางเท้าใกล้ศูนย์การค้าดัง ย่านปทุมวัน ด้านถนนราชปรารภจนถึงถนนพระรามที่ 1 นั้น กรมการจัดหางานรับทราบเรื่องแล้วไม่นิ่งนอนใจ เร่งสั่งการเจ้าหน้าที่กองทะเบียนจัดหางานกลางและคุ้มครองคนหางาน เข้าตรวจสอบพื้นที่ดังกล่าว เพื่อมิให้กระทบต่อโอกาสการมีงานทําของคนไทย และเพื่อบริหารจัดการการทํางานของแรงงานต่างชาติให้เป็นไปตามที่กฎหมายกําหนด โดยเมื่อวันที่ 27 ธันวาคม 2566 กรมการจัดหางานลงพื้นที่ตรวจสอบบริเวณทางเท้าหน้าห้างสรรพสินค้าเซ็นทรัลเวิลด์ ถนนราชดําริ และทางเท้าหน้าห้างสรรพสินค้าบิ๊กซี ซูเปอร์เซ็นเตอร์ สาขาราชดําริ เรื่อยมาจนถึงซอยพญานาค แขวงถนนเพชรบุรี บริเวณทางเท้าใต้สถานีรถไฟฟ้า BTS พญาไท และบริเวณทางเท้าถนนบรรทัดทอง พบว่าพื้นที่ดังกล่าวมีคนลักษณะคล้ายคนต่างชาติ จํานวน 10 ราย กําลังใช้รถเข็นทํางานเร่จําหน่ายน้ําผลไม้ ผักสด และกล้วยทอด มันทอดอยู่จริง เจ้าหน้าที่จึงแสดงตัวขอตรวจสอบเอกสารประจําตัว พบเป็นคนสัญชาติเวียดนาม จํานวน 5 ราย สัญชาติลาว จํานวน 1 ราย และสัญชาติเมียนมา จํานวน 1 ราย ทั้งหมดไม่มีเอกสารใดๆ มาแสดงต่อเจ้าหน้าที่จึงแจ้งข้อกล่าวหา เป็นคนต่างด้าวทํางานโดยไม่มีใบอนุญาตทํางาน และอยู่ในราชอาณาจักรโดยไม่ได้รับอนุญาต และพบคนสัญชาติลาวซึ่งมีนายจ้าง จํานวน 1 ราย กําลังเร่ขายผักสดด้วยรถเข็น จึงแจ้งข้อกล่าวหาเป็นคนต่างด้าวทํางานนอกเหนือจากที่มีสิทธิจะทําได้ พร้อมแจ้งข้อกล่าวหานายจ้าง จํานวน 1 ราย ข้อหาเป็นนายจ้างให้คนต่างด้าวทํางานนอกเหนือจากที่มีสิทธิจะทําได้ จากนั้นได้ควบคุมตัวทั้งหมดส่งพนักงานสอบสวนสถานีตํารวจนครบาลปทุมวัน และสถานีตํารวจนครบาลพญาไท เพื่อดําเนินคดีตามกฎหมาย ส่วนที่เหลือ 2 ราย พบเป็นคนไทยประกอบอาชีพอิสระจําหน่ายน้ําผลไม้และผลไม้สดอยู่ในบริเวณดังกล่าว
“แรงงานต่างชาติที่เข้ามาทํางานในประเทศไทยต้องมีนายจ้าง ไม่สามารประกอบอาชีพอิสระ หรือเป็นแรงงานนอกระบบได้ ตามพระราชกําหนดการบริหารจัดการการทํางานของคนต่างด้าว พ.ศ. 2560 และที่แก้ไขเพิ่มเติม หากคนต่างด้าวทํางานโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ มีโทษปรับตั้งแต่ 5,000 – 50,000 บาท และถูกส่งกลับประเทศต้นทาง รวมถึงห้ามขอใบอนุญาตทํางานเป็นเวลา 2 ปี นับตั้งแต่วันที่ได้รับโทษ และนายจ้าง/สถานประกอบการที่รับคนต่างด้าวที่ไม่มีใบอนุญาตทํางานเข้าทํางาน หรือให้คนต่างด้าวทํางานนอกเหนือจาก ที่มีสิทธิ มีโทษปรับตั้งแต่ 10,000 – 100,000 บาท ต่อคนต่างด้าวที่จ้างหนึ่งคน หากกระทําผิดซ้ําต้องระวางโทษจําคุกไม่เกิน 1 ปี หรือปรับตั้งแต่ 50,000 – 200,000 บาท ต่อคนต่างด้าวที่จ้างหนึ่งคน และห้ามจ้างคนต่างด้าวทํางานเป็นเวลา 3 ปี” รก.อธิบดีกรมการจัดหางาน กล่าว
ทั้งนี้ หากพบเห็นการจ้างคนต่างชาติทํางานโดยผิดกฎหมาย หรือพบคนต่างชาติลักลอบทํางานโดยผิดกฎหมาย สามารถแจ้งมาที่กองทะเบียนจัดหางานกลางและคุ้มครองคนหางาน กรมการจัดหางาน อาคารกระทรวงแรงงาน ชั้น 4 โทร. 0 2354 1729 หรือที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือ ที่สายด่วนกระทรวงแรงงาน โทร.1506 กด 2 กรมการจัดหางาน